Kamenický, Ladislav, minister financií SR (2024-09-26):
Ďakujem pekne. Vážení kolegovia, ktorí ste v sále, vážený pán predsedajúci, na rokovanie predkladám návrh zákona, ktorým sa menia a dopĺňajú niektoré zákony v súvislosti so zlepšovaním stavu verejných financií. O tom, prečo sme v takomto stave, budem, samozrejme, hovoriť v rozprave s mojimi kolegami, budeme diskutovať. Na rokovanie predkladám návrh zákona, kde teda opatrenia zlepšujú stav verejných financií, a to najmä v oblasti úpravy daňových zákonov, zákony o DPH, dani z príjmu a osobitnom odvode z podnikania v regulovaných odvetviach. DPH, základná sadzba DPH sa navrhuje vo výške 23 %. Prinesie to, samozrejme, nejaké peniaze, ale avizujem, že potraviny, bude sa znižovať sadzba DPH z 10 na 5 % a pri zvyšných potravinách z 20 na 19 %, čiže všetky potraviny pre ľudí na Slovensku by mali zlacnieť. Samozrejme, budeme robiť všetko preto, aby, máme aj dohodu s reťazcami, aby premietli zníženú DPH do cien. Ako som už dnes avizoval, predložím cez poslancov Národnej rady pozmeňovák k toľko kritizovaným knihám. Už na učebnice sme avizovali zníženie sadzby DPH z 10 na 5 %, budeme znižovať DPH aj na knihy, ktoré boli v 10-percentnej sadzbe predtým a dnes pôjdu na 5 %. Avizujem, že e-knihy a audioknihy, ktoré doteraz boli v základnej sadzbe 20 %, pôjdu tiež na 5 %, lebo mnohí ľudia už dnes čítajú práve tieto knihy a tam sú vysoké, vysoké ceny kníh. Tu chcem avizovať aj to, že budem teda očakávať, ako sa premietnu tieto zníženia nielen do zníženia sadzby DPH, ale aj do toho, ako tu mnohí vykrikovali, hlavne tí, ktorí vykrikovali teda, že kde sú, kde budú nižšie tie marže tých veľkých predajcov, tých veľkých kníhkupectvách, ktoré zarábajú desiatky percent na knihách, a dnes tu vinia za všetko ministra financií. Ideme znižovať lieky z 10 % základnej sadzby na 5-percentnú základnú sadzbu, hovoríme aj o zdravotníckych pomôckach. Pri elektrine, ktorá v základe harmonizácie môže mať s Európskou úniou, môže mať zníženú sadzbu, znižujeme sadzbu DPH z 20 % na 19 %, tak ako sme už spomínali aj po tlačovej konferencii po vláde, práve na stravovacie služby, znižujeme gastro, znižujeme DPH takisto z 10-percentnej zníženej sadzby na 5-percentnú sadzbu. Päťpercentná sadzba DPH bude aj na sociálne podniky a štátom podporované nájomné bývanie. Okrem toho už bolo avizované aj mojimi kolegami, ktorí avizovali, že bude ubytovanie, ubytovanie na Slovensku bude takisto v zníženej sadzbe DPH, chceme podporiť takto cestovný ruch. Odmietam to, čo tu predviedol pán Matovič, ktorý si to hneď prilepil, že to je jeho zásluha. Nie je to jeho zásluha, je to zásluha toho, že sme museli nájsť, samozrejme, financie na zníženie DPH. Fitnescentrá takisto, to nie je veľký objem, ale tam budeme znižovať DPH, takisto športové podujatia. Toľko, čo sa týka samotnej DPH. Dane z príjmov, hovoríme o tom, že sme v prvom čítaní, čiže predtým ako prebehnú výbory, samozrejme, avizujem, že cez výbory budú ešte podané pozmeňujúce návrhy, o ktorých budeme diskutovať, samozrejme, v druhom čítaní, ale avizujem takisto zvýšenú sadzbu DPH hlavne pre právnické osoby s vyššími zdaniteľnými príjmami, momentálne je nastavených 22 %, u právnických osôb so zdaniteľnými príjmami viac ako 1 mil. eur. Na podporu podnikania hlavne malé eseročky, malé firmy, ktoré majú obrat do 100-tisíc eur, sa bude znižovať sadzba DPH, teda sadzba dane z príjmu právnických osôb z 15 na 10 %. Považujem za významný posun hlavne pre malé firmy, ktoré skutočne si zaslúžia zníženú sadzbu na daň z príjmu právnických osôb. Takisto avizujem, že podnikateľom sa znižuje sadzba dane z dividend z 10 na 7 %. Upravujeme podmienky na vznik nároku na daňový bonus tak, aby sa zvýhodnili hlavne nízkopríjmové skupiny ľudí. Čiže daňový bonus sa bude vyplácať skôr, ako sa vyplácal doteraz. A hlavne nízkopríjmové skupiny budú mať ten daňový bonus vyšší, aj keď teda, jak sme hovorili, z tej obrovskej sumy skoro 1 mld., aby sme nejakú časť dokázali skonsolidovať, tak sme daňový bonus zrušili na osoby staršie ako 18 rokov. Zavádzajú sa opatrenia na podporu elektromobility, ďalej, samozrejme, riešime osobitné odvody pre rafinérie, zavádzame osobitný odvod takisto pre telekomunikačných operátorov. V oblasti energetiky avizujem zatiaľ problém s podpísaným memorandom. To bude riešiť pani ministerka hospodárstva, to budeme, samozrejme, komunikovať tak, aby, budú ešte nejaké úpravy do druhého čítania v tejto oblasti. Čo sa týka, upravujeme takisto predpisy v oblasti sociálneho poistenia, zabezpečenia súvisiacich s takisto nahradením rodičovského dôchodku asignáciou, zaplatenie dane z príjmov. Tu chcem povedať jednu vec, ohradzujem sa proti tomu, že niekto tu hovorí, že my tu niečo zásadne rušíme. Bývalá, teda čo sa týka našej vlády, keď sme prišli, tak sme pomohli dôchodcom vo výške 300 eur na konci roka. Táto pomoc bola vo výške vyše 400 mil. eur, zaviedli sme plnohodnotný trinásty dôchodok, ktorý predtým, ako si dobre pamätám, bývalá vláda na začiatku svojej vlády zrušila, nahradili ju nejakou sociálnou dávkou, my sme naspäť vrátili to, čo sme sľúbili, to znamená plnohodnotný trinásty dôchodok. Samozrejme, stojí to dosť vysokú sumu, asi 820 mil., čiže dôchodcom sme dali pomoc vo výške asi 1,2 mld. a od začiatku, keď sme zavádzali trinásty, plnohodnotný trinásty dôchodok, sa hovorilo o nahradení rodičovského dôchodku. Napriek tomu, samozrejme, my rodičovský dôchodok zachovávame a meníme ho tak, lebo som dostal aj otázku od svojich kolegov, že bude možné asignovať trikrát po 2 % dane. To znamená, že pre tie neziskovky, ktoré doteraz dostávali 2-percentnú asignáciu dane, sa nič nemení, tak ako doteraz, že ak mal, niekto platil nejakému športovému klubu, napr. dieťa hralo nejaký hokej alebo niečo, 2 % asignoval zo svojej dane tomuto športovému klubu, tak to zostáva a nahrádzame to, alebo teda rozširujeme to o to, že 2 % môžte asignovať aj pre svoju mamu, a teda rodičov a 2 % môžte asignovať pre svojho otca. Upozorňujem na to, že nedá sa urobiť to, že celých 6 % niekto asignuje len pre neziskové organizácie, resp. nemôže nikto asignovať napr. 4 % pre jedného rodiča, ale stále tu platí, že to sú tri šuflíky, každý je vlastne vo výške tých 2 % a je na každom, či sa rozhodne tie 2 % komu dá a komu nedá, môže dať iba jednému, môže dať trom, to už je na každom, ako sa v podstate rozhodne. Takisto hovoríme o, upravujeme valorizáciu platov zdravotníckych pracovníkov. Avizujem takisto určité zmeny pre tých najnižšie príjmových zdravotníkov, kde máme opatrenie, ktoré prebehne cez výbory, vo výške asi 40, bude to stáť asi 40 mil. eur, takže toto bude tiež ešte úprava. A takisto sa bavíme o, čo sa týka nejakých úprav, hlavne teda, samozrejme, je to spojená rozprava aj s daňou z finančných transakcií, prečo ju zavádzame. No potrebujeme to, čo som sa ja nedozvedel na tých stretnutiach s opozičnými kolegami, že teda ako ideme asignovať. Všetci hovoria, ideme ušetriť a avizujem to, že ušetriť 2,7 mld. sa nedá. Ja som počul nejaké šetriace predstavy tých, ktorí to nemusia robiť, ale papier znesie všetko. Tak sme sa bavili, niekto povedal 200 mil., bavili sme sa dokonca o 500 mil., takéto ambície, dokonca som počul, zrušme 10 % všetkých zamestnancov, 1,4 mld., to by sa týkalo, samozrejme, aj policajtov, učiteľov, zdravotníkov a všetkých ostatných pracovníkov, ktorých štát platí. My stále hovoríme, štátnych úradníkov, ktorých je asi, plus teda nejakých podriadených organizácií, bavíme sa asi o sume 50-tisíc zamestnancov, čiže my tu chceme ušetriť 10 % všetkých tých personálnych nákladov vo výške asi 124 mil. eur. Samozrejme budú, tieto organizácie musia platiť aj tú zvýšenú DPH čiže, na ktorú sme im peniaze nedali, čiže aj to musia ušetriť a takisto bude tu inflácia, ktorú budú takisto musieť ušetriť. Čiže sú to dodatočné zdroje. Čo sa týka dane z finančných transakcií, tam ten výnos ročný sa pohybuje vo výške asi 700 mil. Bavíme sa 0,4 % z prevodu iba odchádzajúcich platieb podnikateľov. Samozrejme, týka sa to aj fyzických osôb podnikateľov, aby to bolo jasné. Nezavádzame to, čo je v Maďarsku, ako to tu niekto avizuje, kde platia daň z finančných transakcií aj každá bežná osoba a každý občan Maďarska. U nás to tak nebude a považujem to za hoaxy nepotvrdené, ktoré sa tu šírili a podobne. Samozrejme na to, aby sme zabránili tomu, a to už sú skúsenosti z iných krajín, aby tu bolo nejaké hotovostné hospodárstvo, samozrejme museli sme zvýšiť aj sadzbu na výber z bankomatu pre podnikateľov, opakujem, nie pre bežného človeka, bežného človeka sa to priamo nedotkne. Takže asi toľko. Samozrejme, daň z finančných transakcií plánujeme zaviesť až od 1. apríla budúceho roku. Na to, aby, bude sa vyberať prostredníctvom bánk. My komunikujeme s bankami, lebo musí to naimplementovať a potrebujú na to určitý, určitý čas. Takže oni budú tí, ktorí budú vyberať túto daň za tie povinné osoby a budeme a budú kolektovať a odvádzať štátu. Chcem upozorniť ešte na jednu vec, veľká diskusia je aj o tom, že či sa bude podieľať na konsolidácii nejakým spôsobom aj obrana, je tomu tak. Pri konsolidačných rozhovoroch sme sa bavili o tom, že obrana sa bude musieť spolupodieľať niekoľkými stovkami miliónov na to, že bude prispievať na duálne projekty, ktoré môžu slúžiť aj pre obranu, aj pre civilné obyvateľstvo. Môže to byť oprava nejakých ciest, môžu to byť mosty, môžu to byť iné projekty, napr. je tam aj výstavba nemocnice v Prešove, čiže pán minister bude komunikovať so všetkými ministrami o tom, kde je nejakým spôsobom pomôcť pri znížení práve tých nákladov, ktoré by inak museli vynaložiť jednotlivé ministerstvá. Budeme prehodnocovať na základe uznesenia vlády všetky poistné zmluvy, čiže sa ide šetriť. Poistné zmluvy sa prehodnotia do takého, do takej úrovne, že budeme vedieť, alebo teda musíme sa rozhodnúť, čo poistiť, čo nepoistiť. Tam vieme ušetriť niekoľko desiatok možno miliónov. Ja si myslím, že majetok niektorý skutočne, ktorého je veľa, netreba poisťovať vzhľadom na to, že keď jedna vec bude mať totálnu škodu, tak tie ostatné vlastne to, čo ušetríme na poistnom, vieme v podstate vysanovať tú škodu, ktorá štátu vznikne, ale určite sa nebudeme zbavovať poistenia pri nejakom povinnom zmluvnom poistení automobilov, samozrejme pri havarijnom poistení, tam by som zvážil nepoisťovať vzhľadom na to, že tá flotila je natoľko veľká, že skutočne zopár totálnych škôd nespôsobí, je možno menšia suma, ako zaplatiť za to havarijné poistenie na tieto vozidlá. Ďalším opatrením sme hovorili, a preto to aj hovorím, lebo ideme do nejakej väčšej diskusie o tom, čo sa bude diať. O tom, že máme tu výdavky, ktoré nám rastú veľmi neúmerne, to je hlavne v zdravotníctve. Ja hovorím o tom, že zdravotníctvo musí byť manažérsky prísne riadené, nakoľko to sú stovky miliónov, ktoré ak nebudú vynakladané efektívne, tak sa nám môže stať, že tu budeme musieť zavádzať úplne zbytočné dane, alebo nejaké iné poplatky, ktoré budeme musieť zaviesť. Čiže za mňa, ja si myslím, že v zdravotníctve je veľký priestor aj na úspory, ja by som bol radšej, aby mi zdravotníctvo pol miliardy nepýtalo navyše, ale niekde ušetrilo a o to menej by sme museli robiť konsolidačných opatrení. Takže toľko asi za mňa. Samozrejme, ja som pripravený na akúkoľvek serióznu aj neserióznu debatu, lebo neočakávam, že tu bude, zavládne zrazu pokoj a výborná atmosféra, ale treba o tomto diskutovať. Ešte tie výčitky, že prečo, prečo až teraz, prečo sme to nedali vo februári a neviem, kedy sme to mali dať. Ja len chcem pripomenúť jednu vec, keď som prišiel, a to je moja veľká výtka aj voči pani prezidentke, voči vám všetkým, ktorí ste trvali na tom, aby predčasné voľby boli až 30. 9., tak za celý ten rok sa tu šafárilo tak, že je tu, sú to zlikvidované verejné financie, bolo pred voľbami, samozrejme, bolo treba všetko minúť. A budem hovoriť aj o tom, vzhľadom na to, že niektorí kolegovia už zabudli, že tu nemá niekto problém, pán Matovič napríklad, minúť 500 eur na jedného voliča, hej, čiže keď tu toľko rozpráva o tej veľkej konsolidácii, usmieva sa, nemá problém, 1,3 mld. alebo 1,5 mld. minúť na hocičo, len aby bol zvolený, aby sa v tomto parlamente mohol opäť rozdrapovať. Takže za mňa, som pripravený na diskusiu a budem vás počúvať. Ďakujem pekne. (Potlesk.)